Likumprojekts

**Grozījumi** [**Noziedzīgi iegūtu līdzekļu legalizācijas un terorisma finansēšanas novēršanas likumā**](http://likumi.lv/doc.php?id=178987)

Izdarīt [Noziedzīgi iegūtu līdzekļu legalizācijas un terorisma finansēšanas novēršanas likumā](http://likumi.lv/doc.php?id=178987) (Latvijas Republikas Saeimas un Ministru Kabineta Ziņotājs, 2008, 16.nr.; 2009, 2.nr.; Latvijas Vēstnesis, 2009, 196., 205.nr.; 2011, 60.nr.; 2012, 100.nr.; 2013, 187.nr., 2013, 227.nr.) šādus grozījumus:

1. 1.pantā:

izteikt 7. punktu šādā redakcijā:

"7) **finanšu iestāde** — komercreģistrā ierakstīts komersants, filiāle vai pārstāvniecība vai citas dalībvalsts vai trešās valsts attiecīgā reģistrā reģistrēts komersants, kurš nav kredītiestāde un kurš sniedz vienu vai vairākus finanšu pakalpojumus Kredītiestāžu likuma izpratnē, izņemot finanšu pakalpojumus, kurus atļauts sniegt tikai kredītiestādei. Tai skaitā par finanšu iestādi uzskatāms:

a) apdrošināšanas komersants, kas veic dzīvības apdrošināšanu, un privātais pensiju fonds,

b) apdrošināšanas starpnieks, kas sniedz dzīvības apdrošināšanas pakalpojumus,

c) ieguldījumu brokeru sabiedrība,

d) ieguldījumu pārvaldes sabiedrība,

e) kapitālsabiedrība, kas nodarbojas ar ārvalstu valūtas skaidrās naudas pirkšanu un pārdošanu,

f) maksājumu iestāde,

g) cits maksājumu pakalpojumu sniedzējs,

h) elektroniskās naudas iestāde,

i) alternatīvo ieguldījumu fondu pārvaldnieks,

j) krājaizdevu sabiedrība,

k) pārapdrošināšanas pakalpojuma sniedzējs,

l) finanšu līzinga pakalpojuma sniedzējs.";

izteikt 17.punktu šādā redakcijā:

"17) **aizdomīgs darījums** — darījums, kas rada aizdomas, ka tajā iesaistītie līdzekļi ir tieši vai netieši iegūti noziedzīga nodarījuma rezultātā vai saistīti ar terorisma finansēšanu vai šādu darbību mēģinājumu;";

papildināt ar 18.punktu šādā redakcijā:

"18) **politiski nozīmīga persona** – persona:

1) kura citā dalībvalstī vai trešajā valstī ieņem vai ir ieņēmusi nozīmīgus valsts amatus pēdējā gada laikā, tai skaitā persona, kas citā valstī ieņem kādu no šādiem amatiem: valsts vadītājs, parlamenta deputāts, valdības vadītājs, ministrs, ministra vietnieks vai ministra vietnieka vietnieks, valsts sekretārs vai cita augsta līmeņa amatpersona valdībā, augstākās tiesas tiesnesis vai citu augsta līmeņa tiesu institūciju locekļi, kuru lēmumus tālāk nepārsūdz, konstitucionālās tiesas tiesnesis, augstākās revīzijas (audita) iestādes padomes vai valdes loceklis, centrālās bankas padomes vai valdes loceklis, vēstnieks, pilnvarotais lietvedis, bruņoto spēku augstākais virsnieks, valsts kapitālsabiedrības padomes vai valdes loceklis vai cita augsta līmeņa persona, nozīmīga amatpersona politiskā partijā, kā arī šīs personas, ja tās attiecīgo amatu atstājušas viena gada laikā;

2) kura ir šā punkta 1.apakšpunktā noteikto personu vecāki, laulātais vai viņam pielīdzināma persona, bērni, viņu laulātie vai laulātajiem pielīdzināmas personas. Persona par laulātajam pielīdzināmu uzskatāma tikai tad, ja attiecīgās valsts likumi tai nosaka šādu statusu;

3) par kuru ir publiski zināms, ka tai ir darījuma attiecības ar kādu no šā punkta 1.apakšpunktā noteiktajām personām, vai kurai ar šo personu kopīgi pieder pamatkapitāls komercsabiedrībā, kā arī fiziska persona, kura ir vienīgā tāda juridiska veidojuma īpašnieks, par ko ir zināms, ka tas faktiski ir izveidots šā punkta 1.apakšpunktā minētās personas labā."

papildināt ar 19.punktu šādā redakcijā:

"19) **līdzekļu iesaldēšana** – liegums veikt jebkādu līdzekļu kustību, darījumu, pārvedumu, grozījumu, maiņu, izmantošanu, piekļūt tiem vai veikt tādas darbības ar līdzekļiem, kuru rezultātā jebkādā veidā mainītos to apjoms, summa, atrašanās vieta, īpašnieks, valdītājs, raksturīgās iezīmes vai galamērķis vai rastos citas izmaiņas, tai skaitā apgrūtinājumi, kas ļautu izmantot līdzekļus, tostarp veikt vērtspapīru portfeļa pārvaldību."

2. 3.pantā:

izteikt pirmās daļas 9. punktu šādā redakcijā:

"9) citas juridiskās vai fiziskās personas, kas nodarbojas ar transportlīdzekļu, kultūras pieminekļu, dārgmetālu, dārgakmeņu, to izstrādājumu vai citu visu veidu preču tirdzniecību, kā arī starpniecību minētajos darījumos vai citu visu veidu pakalpojumu sniegšanu, ja maksājumu veic skaidrā naudā vai skaidru naudu par šo darījumu iemaksā kredītiestādē pārdevēja kontā 15 000 *euro* vai lielākā apmērā vai citā valūtā, kas saskaņā ar grāmatvedībā izmantojamo ārvalstu valūtas kursu darījuma veikšanas dienas sākumā ir ekvivalenta 15 000 *euro* vai pārsniedz šo summu, neatkarīgi no tā, vai šo darījumu veic kā vienu operāciju vai kā vairākas savstarpēji saistītas operācijas.";

izteikt otro daļu šādā redakcijā:

"(2) Likuma subjekts nodrošina, ka tā struktūrvienības, filiāles un meitas sabiedrības, sniedzot finanšu pakalpojumus dalībvalstīs un trešajās valstīs, ievēro noziedzīgi iegūtu līdzekļu legalizācijas un terorisma finansēšanas novēršanas prasības vismaz tādā apmērā, kā to paredz šis likums, ciktāl tas nav pretrunā ar attiecīgās valsts tiesību normām."

3. Izteikt 4.panta ceturto daļu šādā redakcijā:

"(4) Informāciju par šā panta trešajā daļā minētajām personām Noziedzīgi iegūtu līdzekļu legalizācijas novēršanas dienests (turpmāk — Kontroles dienests) uztur savā tīmekļa vietnē, darot to pieejamu likuma subjektiem un to uzraudzības un kontroles institūcijām."

4. Izteikt 5.panta trešo daļu šādā redakcijā:

"(3) Terorisma finansēšana ir jebkādā veidā iegūtu finanšu līdzekļu vai citas mantas tieša vai netieša vākšana vai nodošana, ar mērķi tos izmantot vai zinot, ka tie tiks izmantoti, pilnīgi vai daļēji, lai izdarītu vienu vai vairākas šādas darbības:

1) terorismu;

2) Konvencijas par cīņu pret nelikumīgu gaisa kuģu sagrābšanu 1.pantā minētās darbības;

3) Konvencijas par prettiesisku darbību pret kuģošanas drošību apkarošanu 3.pantā minētās darbības;

4) Starptautiskās konvencijas pret ķīlnieku sagrābšanu 1.pantā minētās darbības;

5) Starptautiskās konvencijas par cīņu pret teroristu rīkotajiem sprādzieniem 2.pantā minētās darbības;

6) Kodolmateriālu fiziskās aizsardzības konvencijas 7.pantā minētās darbības;

7) Konvencijas par cīņu pret nelikumīgām darbībām, kas apdraud civilās aviācijas drošību 1.pantā minētās darbības;

8) Protokola par cīņu pret nelikumīgu vardarbību lidostās, kas apkalpo starptautisko civilo aviāciju, kas papildina Konvenciju par cīņu pret nelikumīgām darbībām, kas apdraud civilās aviācijas drošību 2.pantā minētās darbības;

9) Konvencijas par tādu noziedzīgu nodarījumu novēršanu, kas vērsti pret starptautiski aizsargātām personām, un par šādu noziedzīgu nodarījumu izdarījušo sodīšanu 2.pantā minētās darbības;

10) Protokola par prettiesku darbību pret nostiprinātu platformu drošību kontinentālajā šelfā apkarošanu 2.pantā minētās darbības;

11) nodod šos līdzekļus teroristu grupas vai individuāla terorista rīcībā."

5. Izteikt 6.panta pirmo daļu šādā redakcijā:

"(1) Likuma subjekts — juridiskā persona — atbilstoši savam darbības veidam veic pasākumus, lai noskaidrotu, novērtētu un izprastu tā darbībai un klientiem piemītošo noziedzīgi iegūtu līdzekļu legalizācijas un terorisma finansēšanas risku un, pamatojoties uz veikto riska analīzi, izveido un dokumentē, izstrādājot attiecīgas politikas un procedūras, noziedzīgi iegūtu līdzekļu legalizācijas un terorisma finansēšanas novēršanas iekšējās kontroles sistēmu."

6. Izteikt 7.panta otro daļu šādā redakcijā:

"(2) Šā likuma 45.pantā noteiktās uzraudzības un kontroles iestādes nosaka noziedzīgi iegūtu līdzekļu legalizācijas un terorisma finansēšanas riska noskaidrošanas un novērtēšanas metodiku atbilstoši to uzraugāmajiem šā likuma subjektiem."

7. Izteikt 10.panta pirmo daļu šādā redakcijā:

"(1) Likuma subjekts — juridiskā persona — nosaka struktūrvienību vai ieceļ vienu vai vairākus darbiniekus, kas ir tiesīgi pieņemt lēmumus un ir tieši atbildīgi par šā likuma prasību ievērošanu un komunikācijas nodrošināšanu ar attiecīgo uzraudzības un kontroles institūciju. Pēc likuma subjekta statusa iegūšanas vai izmaiņām šādā struktūrvienībā vai darbinieku sastāvā šā likuma subjekts 30 dienu laikā pēc likuma subjekta statusa iegūšanas paziņo par to attiecīgajai uzraudzības un kontroles institūcijai."

8. Papildināt 12.panta pirmās daļas 2.punktu pēc vārdiem "dzimšanas datums," ar vārdiem "personas foto attēls,".

9. Izteikt 15.pantu šādā redakcijā

" **15.pants. Aizliegums uzturēt anonīmus kontus**

Kredītiestādei un finanšu iestādei ir aizliegts atvērt un uzturēt anonīmus (neidentificētu klientu) kontus vai kontus ar fiktīviem (personu apliecinošiem dokumentiem neatbilstošiem) vārdiem."

10. Papildināt 17.panta pirmās daļas 4.punktu pēc vārda "klienta" ar vārdiem "identifikācijas un".

11. Izteikt 18.pantu šādā redakcijā:

"**18.pants. Patiesā labuma guvēja noskaidrošana**

(1) Likuma subjekts noskaidro klienta patieso labuma guvēju juridiskajām personām, kā arī fiziskajām personām, ja ir zināms vai rodas aizdomas, ka darījums tiek veikts citas personas interesēs vai uzdevumā.

(2) Likuma subjekts pirms darījuma attiecību uzsākšanas noskaidro patieso labuma guvēju, iegūstot par to vismaz šādu informāciju:

1) par rezidentu — vārds, uzvārds, personas kods;

2) par nerezidentu — vārds, uzvārds, dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi.

(3) Likuma subjekts noskaidro klienta patieso labuma guvēju, izmantojot vismaz vienu no šādiem veidiem:

1) saņemot klienta parakstītu paziņojumu par patieso labuma guvēju;

2) izmantojot ziņas vai dokumentus no Latvijas Republikas vai ārvalsts informācijas sistēmām;

3) pats noskaidrojot patieso labuma guvēju, ja ziņas par patieso labuma guvēju nevar iegūt citādi.

(4) Likuma subjekts, balstoties uz klienta riska izvērtējumu, veic nepieciešamos pasākumus, lai pārliecinātos, ka sākotnēji noskaidrotais patiesais labuma guvējs ir klienta īstais patiesais labuma guvējs.

(5) Apdrošināšanas komersants un apdrošināšanas brokeris ir tiesīgs pārliecināties, ka klienta norādītais patiesais labuma guvējs ir īstais patiesais labuma guvējs arī pēc darījuma attiecību uzsākšanas, bet ne vēlāk kā brīdī, kad labuma guvējs sāk izmantot tam apdrošināšanas līgumā noteiktās tiesības."

12. 19.pantā:

izslēgt vārdus "kāda ir klienta līdzekļu izcelsme";

papildināt pantu pēc vārdiem "attiecīgos pakalpojumus" ar vārdiem "un, ja nepieciešams, kāda ir klienta līdzekļu un bagātības izcelsme".

13. Izslēgt 22.panta trešo daļu.

14. Izteikt 23.panta pirmo daļu šādā redakcijā:

"(1) Ja, uzsākot darījuma attiecības, klientu nav identificējis likuma subjekts, tā darbinieks vai pilnvarota persona, likuma subjekts, piemērojot uz risku izvērtējumu balstītu pieeju, veic vienu vai vairākus no turpmāk minētajiem pasākumiem:

1) iegūst papildu dokumentus vai informāciju, kas apliecina klienta identitāti;

2) veic papildus iesniegto dokumentu pārbaudi vai iegūst citas dalībvalstī reģistrētas kredītiestādes vai finanšu iestādes apstiprinājumu par to, ka klientam ir darījuma attiecības ar šo kredītiestādi vai finanšu iestādi un kredītiestāde vai finanšu iestāde ir veikusi klienta klātienes identifikāciju;

3) nodrošina, lai pirmais maksājums darījuma attiecību ietvaros tiek veikts ar tāda konta starpniecību, kas kredītiestādē, uz kuru attiecas no šā likuma vai Eiropas Savienības tiesību aktiem izrietošas prasības par noziedzīgi iegūtu līdzekļu legalizācijas un terorisma finansēšanas novēršanu, atvērts uz klienta vārda;

4) pieprasa klienta personisku klātbūtni pirmā darījuma veikšanā;

5) ja klients ir fiziska persona – rezidents, iegūst informāciju, kas apliecina klienta identitāti, no dokumenta, ko klients ir parakstījis ar drošu elektronisko parakstu."

15. Izteikt 25.panta trešās daļas 2. punktu šādā redakcijā:

"2) veic un dokumentē uz risku novērtējumu balstītus pasākumus, lai noteiktu klienta līdzekļu un bagātības izcelsmi."

16. 29.pantā:

izteikt pirmo daļu šādā redakcijā:

"(1) Likuma subjektam ir tiesības atzīt un pieņemt tādas klienta identifikācijas un izpētes rezultātus attiecībā uz šā likuma 17.panta pirmās daļas 1. un 2.punktā noteiktajiem pasākumiem, ko dalībvalstīs un trešajās valstīs, kuru normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā ir līdzvērtīgas Eiropas Savienības tiesību aktu prasībām, veikušas kredītiestādes un finanšu iestādes, kuras nav kapitālsabiedrības, kas nodarbojas ar ārvalstu valūtas skaidras naudas pirkšanu un pārdošanu, kā arī maksājumu iestādes.";

izteikt piekto daļu šādā redakcijā:

"(5) Likuma subjekta paļaušanās uz citu personu veikto klienta identifikāciju un izpēti nedod tiesības likuma subjektam paļauties uz šo citu personu veikto uzraudzību, un tam ir pienākums patstāvīgi uzraudzīt klienta darījuma attiecības."

17. Izteikt 30.panta pirmo daļu šādā redakcijā:

"(1) Šā likuma subjekta pienākums ir:

1) nekavējoties ziņot Kontroles dienestam par katru neparastu un aizdomīgu darījumu;

2) septiņu darbdienu laikā pēc tam, kad ir saņemts Kontroles dienesta rakstveida pieprasījums, kas izriet no likuma subjekta ziņojuma vai šā likuma [62.pantā](http://likumi.lv/doc.php?id=178987#p62) minētās iestādes vai institūcijas sniegtās informācijas, sniegt tam likuma subjekta rīcībā esošo papildu informāciju un dokumentus, lai Kontroles dienests veiktu savus pienākumus atbilstoši šā likuma prasībām. Ņemot vērā sniedzamās informācijas un dokumentu apjomu, pēc saskaņošanas ar Kontroles dienestu pieprasījuma izpildes termiņu var pagarināt;

3) triju darbdienu laikā pēc tam, kad ir saņemts Kontroles dienesta rakstveida pieprasījums, kas ir saistīts ar Kontroles dienesta pieņemto rīkojumu par darījuma pagaidu iesaldēšanu uz piecām darbdienām, sniegt tam likuma subjekta rīcībā esošo informāciju un dokumentus, lai Kontroles dienests veiktu savus pienākumus atbilstoši šā likuma prasībām. Ņemot vērā sniedzamās informācijas un dokumentu apjomu, pēc saskaņošanas ar Kontroles dienestu pieprasījuma izpildes termiņu var pagarināt."

18. Izteikt 32.pantu šādā redakcijā:

"**32.pants. Atturēšanās no darījuma veikšanas**

(1) Šā likuma subjekts pieņem lēmumu par atturēšanos no darījumu veikšanas (turpmāk – atturēšanās no darījuma veikšanas), ja darījums saistīts vai ir pamatotas aizdomas, ka tas saistīts ar noziedzīgi iegūtu līdzekļu legalizāciju vai terorisma finansēšanu, vai ir pamatotas aizdomas, ka darījumā iesaistītie līdzekļi ir tieši vai netieši iegūti noziedzīga nodarījuma rezultātā vai saistīti ar terorisma finansēšanu, vai šo noziedzīgo nodarījumu izdarīšanas mēģinājumu.

(2) Šā likuma subjekts par atturēšanos no darījuma veikšanas nekavējoties, bet ne vēlāk kā nākamajā darbdienā, ziņo Kontroles dienestam atbilstoši šā likuma prasībām.

(3) Likuma subjekts, atturoties no darījuma veikšanas, neveic nekādas tālākas darbības ar darījumā iesaistītiem līdzekļiem līdz brīdim, kad tas ir saņēmis Kontroles dienesta rīkojumu turpināt vai izbeigt atturēšanos no darījuma veikšanas."

19. Papildināt likumu ar 32.1 un 32.2 pantu šādā redakcijā:

"**32.1 pants. Līdzekļu iesaldēšanas rīkojums**

(1) Kontroles dienestam ir tiesības izdot likuma subjektam vai valsts informācijas sistēmas pārzinim saistošu rīkojumu par līdzekļu iesaldēšanu, ja rodas pamatotas aizdomas, ka notiek vai ir veikts noziedzīgs nodarījums, tajā skaitā noziedzīgi iegūtu līdzekļu legalizācija, terorisma finansēšana vai šo noziedzīgo nodarījumu mēģinājums.

(2) Kontroles dienests, līdzekļu iesaldēšanu, veic pēc:

1) likuma subjekta ziņojuma saņemšanas par atturēšanos no darījuma veikšanas;

2) savas iniciatīvas;

3) šā likuma 62.panta pirmajā daļā minēto ārvalstu pilnvaroto iestāžu lūguma par līdzekļu iesaldēšanu.

(3) Likuma subjektam vai valsts informācijas sistēmas pārzinim ir pienākums pēc Kontroles dienesta rīkojuma par līdzekļu iesaldēšanu saņemšanas nekavējoties nodrošināt līdzekļu iesaldēšanu līdz Kontroles dienesta rīkojumā norādītajam datumam vai līdz ir saņemts Kontroles dienesta rīkojums izbeigt līdzekļu iesaldēšanu.

(4) Likuma subjekts vai valsts informācijas sistēmas pārzinis rakstveidā informē klientu par Kontroles dienesta rīkojumu par līdzekļu iesaldēšanu un nosūta klientam Kontroles dienesta rīkojuma kopiju, kurā izskaidrota tā apstrīdēšanas kārtība.

**32.2 pants.** **Kontroles dienesta rīkojuma par** **līdzekļu iesaldēšanu pieņemšanas kārtība**

(1) Kontroles dienests ne vēlāk kā piecu darbdienu laikā pēc tam, kad no likuma subjekta saņemts ziņojums par atturēšanos no darījuma veikšanas, izvērtē, vai likuma subjekts pieņēmis šā likuma 32.pantā paredzēto lēmumu atbilstoši šā likuma noteikumiem un vai konkrētajai personai noteiktais tiesību ierobežojums ir samērīgs, un izdod rīkojumu izbeigt atturēšanos no darījuma veikšanas vai veikt līdzekļu pagaidu iesaldēšanu. Kontroles dienesta rīkojumu, saskaņā ar kuru likuma subjekts izbeidz atturēšanos no darījuma veikšanas, ir nepieciešams pamatot.

(2) Ja Kontroles dienests veic līdzekļu pagaidu iesaldēšanu, pamatojoties uz likuma subjekta ziņojumu par atturēšanos no darījuma veikšanas, tad Kontroles dienests apkopo un analizē iegūto informāciju un ne vēlāk kā 40 dienu laikā pēc tam, kad no likuma subjekta saņemts ziņojums par atturēšanos no darījuma veikšanas, bet izņēmuma gadījumā ģenerālprokurora vai viņa īpaši pilnvarota prokurora noteiktajā papildu termiņā - ne ilgākā kā 40 dienas, kas nepieciešams būtiskas pieprasītās informācijas saņemšanai, tajā skaitā no ārvalstīm, Kontroles dienests veic vienu no šādām darbībām:

1) izdod rīkojumu par līdzekļu iesaldēšanu uz noteiktu laiku, ja:

a) nauda vai citi līdzekļi saskaņā ar šā likuma 4.panta trešo daļu ir atzīstami par noziedzīgi iegūtiem. Šādā gadījumā līdzekļu iesaldēšanu veic uz rīkojumā noteikto laiku, bet ne ilgāku par sešiem mēnešiem,

b) pamatojoties uz Kontroles dienesta rīcībā esošo informāciju, rodas aizdomas, ka notiek vai ir veikts noziedzīgs nodarījums, tajā skaitā noziedzīgi iegūtu līdzekļu legalizācija vai šo noziedzīgo nodarījumu izdarīšanas mēģinājums. Šādā gadījumā līdzekļu iesaldēšanu veic uz rīkojumā noteikto laiku, bet ne ilgāku par 45 dienām.

Kontroles dienestam ir tiesības ar rīkojumu noteikt līdzekļu iesaldēšanu uz laiku līdz 45 dienām arī bez rīkojuma par līdzekļu pagaidu iesaldēšanu izdošanas.

2) rakstveidā paziņo šā likuma subjektam vai valsts informācijas sistēmas pārzinim, ka turpmāka līdzekļu pagaidu iesaldēšana ir izbeidzama, jo šā panta otrās daļas 1.punktā minētā rīkojuma izdošanai nav pamata;

3) ne vēlāk kā četrdesmitajā dienā no brīža, kad no likuma subjekta saņemts ziņojums par atturēšanos no darījuma veikšanas, rakstveidā ar rīkojumu par līdzekļu iesaldēšanas termiņa pagarinājumu paziņo šā likuma subjektam vai valsts informācijas sistēmas pārzinim par šā panta otrajā daļā paredzēto ģenerālprokurora vai viņa īpaši pilnvarota prokurora noteikto papildu termiņu.

(3) Kontroles dienestam, pamatojoties uz tā rīcībā esošo informāciju, pēc savas iniciatīvas vai pēc šā likuma 62.panta pirmajā daļā minēto ārvalstu pilnvaroto iestāžu vai institūciju lūguma par līdzekļu iesaldēšanu ir tiesības izdot rīkojumu par līdzekļu pagaidu iesaldēšanu uz laiku līdz 5 darbdienām.

(4) Ja Kontroles dienests veic līdzekļu pagaidu iesaldēšanu, pamatojoties uz tā rīcībā esošo informāciju, pēc savas iniciatīvas vai pēc šā likuma 62.panta pirmajā daļā minēto ārvalstu pilnvaroto iestāžu vai institūciju lūguma par līdzekļu iesaldēšanu, tad Kontroles dienests ne vēlāk kā 5 darbadienu laikā pēc tam, kad izdots šā panta trešajā daļā minētais rīkojums, veic vienu no šādām darbībām:

1) izdod rīkojumu par līdzekļu iesaldēšanu uz noteiktu laiku, ja:

a) nauda vai citi līdzekļi saskaņā ar šā likuma 4.panta trešo daļu ir atzīstami par noziedzīgi iegūtiem. Šādā gadījumā līdzekļu iesaldēšanu veic uz rīkojumā noteikto laiku, bet ne ilgāku par sešiem mēnešiem,

b) pamatojoties uz Kontroles dienesta rīcībā esošo informāciju, rodas aizdomas, ka notiek vai ir veikts noziedzīgs nodarījums, tajā skaitā noziedzīgi iegūtu līdzekļu legalizācija vai šīs darbības mēģinājums.

Šādā gadījumā līdzekļu iesaldēšanu veic uz rīkojumā noteikto laiku, bet ne ilgāku par 45 dienām;

Kontroles dienestam ir tiesības ar rīkojumu noteikt līdzekļu iesaldēšanu uz noteiktu laiku līdz 45 dienām arī bez rīkojuma par līdzekļu pagaidu iesaldēšanu izdošanas.

2) rakstveidā ar rīkojumu par līdzekļu iesaldēšanas izbeigšanu paziņo šā likuma subjektam vai valsts informācijas sistēmas pārzinim, ka turpmāka līdzekļu pagaidu iesaldēšana ir izbeidzama, jo rīkojuma par līdzekļu iesaldēšanu uz noteiktu laiku izdošanai nav pamata.

(5) Kontroles dienests atceļ izdoto rīkojumu par līdzekļu iesaldēšanu, ja klients ir sniedzis pamatotu informāciju par līdzekļu izcelsmes likumību. Minēto informāciju klients iesniedz šā likuma subjektam vai valsts informācijas sistēmas pārzinim, kuri to nekavējoties nodod Kontroles dienestam.

(6) Kontroles dienestam ir tiesības ar savu rīkojumu atcelt līdzekļu iesaldēšanu pirms termiņa.

(7) Ja rīkojums par līdzekļu iesaldēšanu uz noteiktu laiku nav atcelts, Kontroles dienests 10 darbdienu laikā pēc tā izdošanas sniedz informāciju pirmstiesas izmeklēšanas iestādēm vai prokuratūrai šā likuma 55.pantā noteiktajā kārtībā."

20. Aizstāt 33. panta pirmajā daļā skaitļus un vārdus "32.panta trešās daļas 1.punktā" ar skaitļiem un vārdiem "32.2 panta otrās daļas 1.punktā un ceturtajā daļā".

21. Aizstāt 33.3 pantā skaitļus un vārdus "32.panta trešās daļas 1.punktu" (attiecīgajā locīgumā) ar skaitļiem un vārdiem "32.2 panta otrās daļas 1.punktu un ceturto daļu" (attiecīgajā locījumā).

22. 34.pantā:

izteikt pirmo daļu šādā redakcijā:

"(1) Šajā likumā noteiktajos gadījumos un kārtībā Kontroles dienesta pieņemtos rīkojumus likuma subjekts vai valsts informācijas sistēmas pārzinis un personas, kuru līdzekļi tiek iesaldēti, vai šo personu pilnvarotie pārstāvji var apstrīdēt īpaši pilnvarotam prokuroram šajā likumā noteiktajos termiņos.";

Izslēgt 11 daļu;

Izslēgt otrajā daļā vārdu un skaitli "un 1.1 ".

23. Izslēgt 37.panta trešajā daļā vārdus "bet ne ilgāku par sešiem gadiem".

24. 38.pantā:

otrajā un trešajā daļā aizstāt vārdus "kurās ir spēkā šim likumam līdzvērtīgas prasības noziedzīgi iegūtu līdzekļu legalizācijas un terorisma finansēšanas novēršanas jomā" ar vārdiem "kuru normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā ir līdzvērtīgas Eiropas Savienības tiesību aktu prasībām";

izteikt ceturtās daļas 2. punktu šādā redakcijā:

"2) darījumā ir iesaistīta viena un tā pati persona;";

aizstāt ceturtās daļas 3. punktā vārdus "kurā ir spēkā šim likumam līdzvērtīgas prasības noziedzīgi iegūtu līdzekļu legalizācijas un terorisma finansēšanas novēršanas jomā" ar vārdiem "kuru normatīvo aktu prasības noziedzīgi iegūtu līdzekļu legalizācijas un terorisma finansēšanas novēršanas jomā ir līdzvērtīgas Eiropas Savienības tiesību aktu prasībām".

25. Aizstāt 39.panta pirmajā daļā vārdus "[32.panta](http://likumi.lv/doc.php?id=178987#p32) 2.1 daļu izdoto rīkojumu" ar vārdiem "32.1 pantu izdotajiem rīkojumiem".

26. Aizstāt 40.panta piektajā daļā vārdus "darījuma apturēšana" (attiecīgā locījumā) ar vārdiem "līdzekļu iesaldēšana" (attiecīgā locījumā).

27. 41.pantā:

izteikt otrās daļas 2.punktu šādā redakcijā:

"2) Valsts ieņēmuma dienesta reģistriem - ziņas par klienta, tā patieso labuma guvēju un pārstāvju, kā arī par personas, kura izteikusi vēlmi uzsākt darījuma attiecības ar kredītiestādi vai apdrošināšanas komersantu, tās patieso labuma guvēju un pārstāvju:

a) pēdējo 5 gadu ienākumiem;

b) ienākumu izmaksātājiem."

papildināt otrās daļas 7. punktu pēc vārdiem "personas kodu" ar vārdiem "personu apliecinoša dokumenta numuru un tā derīguma termiņu".

28. Papildināt 43. panta otro daļu pēc vārdiem "Kontroles dienestam." ar vārdiem "Ja ir aizdomas par noziedzīgi iegūtu līdzekļu legalizāciju vai terorisma finansēšanu, Kredītiestāde vai finanšu iestāde kontos esošos naudas līdzekļus nepārskaita un ziņo par to Kontroles dienestam."

29. 45. pantā:

papildināt pirmās daļas 1. punktu pēc vārdiem "maksājumu iestādes," ar vārdiem "krājaizdevu sabiedrības, pārapdrošināšanas pakalpojumu sniedzēji";

izteikt otrās daļas 5. un 6. punktu šādā redakcijā:

"5) citas juridiskās vai fiziskās personas, kas nodarbojas ar transportlīdzekļu, dārgmetālu, dārgakmeņu, to izstrādājumu un citu visu veidu preču tirdzniecību, kā arī starpniecību minētajos darījumos vai citu visu veidu pakalpojumu sniegšanu, ja maksājums notiek skaidrā naudā vai skaidru naudu par šo darījumu iemaksā kredītiestādē pārdevēja kontā, 15 000 *euro* vai lielākā apmērā vai ārvalstu valūtā, kas saskaņā ar grāmatvedībā izmantojamo ārvalstu valūtas kursu darījuma veikšanas dienas sākumā ir ekvivalenta 15 000 *euro* vai pārsniedz šo summu, neatkarīgi no tā, vai šo darījumu veic kā vienu operāciju vai kā vairākas savstarpēji saistītas operācijas;

6) citas finanšu iestādes, kas nav minētas šā likuma 1.panta 7.punktā.";

izteikt trešo daļu šādā redakcijā:

"(3) Šā panta otrajā daļā minētie likuma subjekti, izņemot šā panta otrās daļas 5.punktā minētos likuma subjektus, 10 darbdienu laikā pēc reģistrēšanās Uzņēmumu reģistrā vai Valsts ieņēmumu dienesta Nodokļu maksātāju reģistrā, iesniedz ziņojumu par savu darbības veidu Valsts ieņēmumu dienestā.";

papildināt pantu ar ceturto daļu šādā redakcijā:

"(4) Šā panta otrās daļas 5.punktā minētie likuma subjekti, 10 darbdienu laikā pēc darījuma attiecību uzsākšanas brīža, darījuma partneru vienošanās par darījumu, pakalpojumu sniegšanu un saņemšanu, iesniedz ziņojumu par savu darbības veidu Valsts ieņēmumu dienestā."

30. Papildināt 46.panta pirmās daļas 2.punktu pēc vārdiem "darbinieku apmācību" ar vārdiem "un vadlīniju izstrādi";

31. Papildināt 47.pantu ar 2.1 daļu šādā redakcijā:

"(21) Latvijas Banka nosaka kapitālsabiedrībām, kas nodarbojas ar ārvalstu valūtas skaidras naudas pirkšanu un pārdošanu, saistošas prasības šajā likumā noteikto pienākumu izpildei attiecībā uz iekšējās kontroles sistēmas izveidi, patieso labuma guvēju noskaidrošanu un pārliecināšanos, ka persona, kas norādīta kā patiesais labuma guvējs, ir klienta patiesais labuma guvējs, un attiecībā uz klientu veikto darījumu uzraudzību un klientu saimnieciskās darbības pārzināšanu."

32. 51.pantā:

papildināt pirmās daļas 1. punktu pēc vārda "uzglabāt" ar vārdiem ", uzkrāt, sistematizēt";

izteikt pirmās daļas 12. un šādā redakcijā:

"12) apkopot un iesniegt Kontroles dienesta Konsultatīvajai padomei šā panta pirmās daļas 8.punktā minēto statistisko informāciju, kā arī efektivitātes izvērtēšanas nolūkā apkopojošu statistiku par noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmas darbību, tai skaitā ziņošanas par aizdomīgiem un neparastiem darījumiem kvalitāti";

papildināt pirmo daļu ar 13. punktu šādā redakcijā:

"13) izstrādāt likuma subjektiem ieteikumus un veikt pasākumus, lai mazinātu noziedzīgi iegūtu līdzekļu legalizācijas un terorisma finansēšanas iespējas, tai skaitā lemjot par ziņošanu par neparastu vai aizdomīgu darījumu un atturēšanos no darījumu veikšanas pēc likuma subjekta iniciatīvas.";

papildināt otro daļu ar 7. punktu šādā redakcijā:

"7) pieprasīt un saņemt no pirmstiesas izmeklēšanas iestādēm, prokuratūras, tiesas, Tiesu administrācijas, Iekšlietu ministrijas un Tieslietu ministrijas to rīcībā esošo informāciju par noziedzīgi iegūtu līdzekļu legalizācijas un terorisma finansēšanas apkarošanas sistēmas darbības rezultātiem, kas iekļauj arī statistiku par noziedzīgi iegūtu līdzekļu legalizācijas un terorisma finansēšanas pirmstiesas izmeklēšanas, kriminālvajāšanas, iztiesāšanas rezultātiem, īpašuma iesaldēšanas, aresta un konfiskācijas apjomiem un starptautisko tiesisko palīdzību šajās jomās."

33. Papildināt 59.pantu ar 5. punktu šādā redakcijā:

 "5) izskatīt informāciju par noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmas darbību, tai skaitā par iepriekšējā gadā veiktajiem pasākumiem, kas saistīti ar likuma subjektu uzraudzību un kontroli, kā arī ziņošanas par aizdomīgiem un neparastiem darījumiem kvalitāti."

34. Papildināt 62.pantu ar 1.1 daļu šādā redakcijā:

"(11) Kontroles dienests drīkst, pamatojoties uz informācijas pieprasījumu, kas saņemts no Apvienoto Nāciju Organizācijas Drošības Padomes (turpmāk – ANO DP) un tās izveidotām palīginstitūcijām, ar Ārlietu ministrijas starpniecību nodot ANO DP un tās izveidotām palīginstitūcijām ANO DP rezolūcijās noteiktā sankciju režīma īstenošanai nepieciešamo informāciju, ja ir nodrošināta sniegtās informācijas datu konfidencialitāte un tiek garantēta tās izmantošana tikai ANO DP rezolūcijās noteiktā sankciju režīma īstenošanai."

35. 68.pantā:

aizstāt pirmās daļas 1.punktā skaitļus un vārdu "32.panta 2.1" ar skaitli un vārdiem "32.2 panta pirmās";

aizstāt pirmās daļas 2.punktā skaitli un vārdus "32.panta trešās" ar skaitli un vārdiem "32.2 panta otrās";

aizstāt pirmās daļas 3.punktā skaitli "32." ar skaitli "32.2";

aizstāt pirmās daļas 3.punktā vārdu "trešās" ar vārdu "otrās";

aizstāt pirmās daļas 4.punktā skaitļus un vārdu "32.panta 2.1" ar skaitli un vārdiem "32.2 panta pirmo";

aizstāt pirmās daļas 4.punktā vārdu "trešās" ar vārdu "otrās";

aizstāt otrajā daļā skaitļus un vārdu "32.panta 2.1" ar skaitli un vārdiem "32.2 panta pirmo".

papildināt pantu ar trešo daļu šādā redakcijā:

"(3) Tiesības uz zaudējuma atlīdzinājumu nerodas par periodu, kad Kontroles dienests saskaņā ar šā likuma 32.2 panta ceturto daļu ir izdevis rīkojumu par līdzekļu pagaidu iesaldēšanu uz laiku līdz 5 darbdienām."

36. Papildināt pārejas noteikumus ar 11.punktu šādā redakcijā:

"11. Grozījumi šā likuma 41.panta otrās daļas 2.punktā stājas spēkā 2015.gada 1.martā."

Finanšu ministrs A. Vilks

16.04.2014. 17.40

3869

Markovskis 67774824

Kristaps.Markovskis@fktk.lv

M. Stepiņš

67095490, maris.stepins@fm.gov.lv